b"\n_START_ARTICLE_\nDansk spids\n_START_SECTION_\nOprindelse\n_START_PARAGRAPH_\nDen danske spids har v\xc3\xa6ret en del af Danmarks historie siden tidernes morgen. Nationalmuseet beretter om flere fund af skelletter i historiske udgravninger. Dog kan der ikke peges p\xc3\xa5 pr\xc3\xa6cis hvorn\xc3\xa5r den danske spids er opst\xc3\xa5et som race, eller hvilke racer som ligger bag den.\xc2\xa0 _NEWLINE_Ved f\xc3\xb8rste \xc3\xb8jekast ligner den umiddelbart samojeden med den fyldige hvide pels, men udseendet er alligevel betragteligt anderledes i forhold til de arktiske spidser. Ser man n\xc3\xa6rmere, vil man se, at den har flest ligheder med den Islandske f\xc3\xa5rehund. Nogen mener, at racen er i familie med den tyske spids, og m\xc3\xa5ske endda ogs\xc3\xa5 med den Amerikanske eskimohund, og at dens aner skal spores tilbage sammen med disses aner._NEWLINE_De tidligste informationer om racen finder man i gamle malerier og fotografier fra de seneste to hundrede \xc3\xa5r. Eksempelvis ses der en afbildning af en formklippet Dansk spids, i det kendte maleri Det Rybergske familiebillede af Jens Juel fra 1797. Dette kan ses p\xc3\xa5 Statens Museum for Kunst. Ogs\xc3\xa5 fotografier fra omkring 1900 viser den danske spids.\n_START_SECTION_\nRolle i familien\n_START_PARAGRAPH_\nDe har almindeligvis v\xc3\xa6ret anvendt som selskabs hunde p\xc3\xa5 landet, is\xc3\xa6r i Jylland, men blev l\xc3\xa6ngere tilbage prim\xc3\xa6rt ejet af det bedre borgerskab. Storhedstiden havde den i 1930'erne, hvor den var forholdsvis almindelig p\xc3\xa5 g\xc3\xa5rdene rundt omkring. Her havde den danske spids rollen som b\xc3\xb8rnenes hund. Siden den tid er antallet af danske spidser dog faldet gevaldigt, og racen var n\xc3\xa6sten ved at udd\xc3\xb8 fuldkommen. Men siden sidst i 1980'erne har man gjort en stor indsats for at rekonstruere racen, efter at den var ved at forsvinde.\xc2\xa0_NEWLINE_I dag er der et stigende antal eksemplarer af racen varetaget under Dansk Kennel Klub.\n_START_SECTION_\nKarakteristika\n_START_PARAGRAPH_\nDansk Spids er en middelstor, rektangul\xc3\xa6rt bygget, spidshund med opretst\xc3\xa5ende \xc3\xb8rer. Bev\xc3\xa6gelsen er let og effektiv og k\xc3\xb8nspr\xc3\xa6get er udtalt. Skulderh\xc3\xb8jde for hanner 43 til 49 cm, for t\xc3\xa6ver 39 til 46 cm. Kropsl\xc3\xa6ngden er lidt st\xc3\xb8rre end skulderh\xc3\xb8jden. N\xc3\xa6separtiet har samme l\xc3\xa6ngde som skallen. Farven g\xc3\xa5r fra hvidlig og over i bisquit (gullig-cremefarvet). Kan ogs\xc3\xa5 virke svagt rosa, men m\xc3\xa5 ikke give et lysebrunt indtryk. De har en middellang d\xc3\xa6kpels med bl\xc3\xb8d og tyk underuld. Pelsen er lidt l\xc3\xa6ngere pels ved \xc3\xb8rerne og p\xc3\xa5 halen er pelsen godt busket. D\xc3\xa6kpelsen er tilliggende og m\xc3\xa5 ikke st\xc3\xa5 ud fra kroppen._NEWLINE_De b\xc3\xb8r fremst\xc3\xa5 livlige, venlige, nysgerrige og modige. Racen fungerer udm\xc3\xa6rket som vagthund, men m\xc3\xa5 ikke have udpr\xc3\xa6get jagtinstinkt."